《三峡桥》
宋代·陈舜俞

银河源源天上流，新秋织女望牵牛。
洪波欲渡渡不得，以鹊为桥诚拙谋。
胡不见庐山三峡水，此源亦接明河底。
擘崖裂嶂何其雄，崩雷泄云势披靡。
飞鸟难过虎豹愁，四时白云吹不收。
烛龙此地无行迹，六月游子披貂裘。
谁将巨斧凿大石，突兀长桥跨苍壁。
行车走马安如山，下视龙门任淙激。
寄言牛女勿相疑，地下神工犹更奇。
唤取河边作桥栋，一年不必一佳期。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。